khistorydata/jeongjo-sjw-relations huggingface dataset:
정조 5년
辛丑十月初六日辰時。上詣太廟。擧動入侍時。行都承旨嚴璹。行左承旨金尙集。右承旨徐有防。左副承旨李在學。右副承旨趙時偉。同副承旨金宇鎭。記事官趙興鎭李祖承金鳳顯。別兼春秋林錫喆。以次序立訖。上具翼善冠袞龍袍。乘輿出協陽門。詣降輿所。通禮。跪告降輿乘輦。上降輿乘輦。內局提調鄭民始。進前曰。湯劑今日亦爲煎入似好。故敢達。上曰。冒感已解。故昨日湯劑。亦不進御。停止。可也。璹曰。然則當出停止榻敎乎。上曰。唯。仍命書駕前下敎曰。進御加減香蘇散。自今日停止。上曰。李判府事入侍。判府事李徽之進前。上曰。摘奸。何以爲之乎。徽之曰。將欲以檢書官爲之。而此非內閣之事。則亦涉如何。何以爲之乎。上曰。城外則備邊郞。而闕內則兵曹郞廳。已有前例。依此擧行。可也。通禮跪告進發。上進發。至宗廟大門外。通禮跪告。降輦乘輿。上降輦乘輿。由東門至降興所。降輿入齋室。諸臣口傳問安訖。上具冤服。出齋室。璹進圭。上由正門。詣板位。通禮跪告四拜。上四拜訖。由東階詣廟內。奉審後。詣祭器位。省滌濯訖。上曰。奉安寶冊。當奉審。禮戶判及本署提調入侍。上詣第十室殿內。禮曹判書徐浩修。戶曹判書鄭民始。提調韓光會。以次進伏訖。命廟司直長尹永基等。奉寶冊出展仁祖朝己丑竹冊一。裹以多紅無紋露州紬襫袱。王世孫玉印一。裹以多紅緞襦袱。王世子竹冊一。袱上同。而襫袱則二矣。竝以黑櫃奉安。上曰。無頉乎。永基曰。然矣。命還奉。上仍詣永寧殿板位。通禮號告四拜。上四拜訖。詣殿內奉審後。仍詣祭器位。省滌濯訖。命禮戶判及本署提調入侍。仍詣第八室。命永基等。出奉玉印。永基奉出德宗大王懿敬世子玉印。裹以紅紬襫袱二矣。上曰。無頉乎。永基曰。然矣。上由東門。還詣齋室。諸臣口傳問安訖。上具遠遊冠絳紗袍。出齋室。詣省牲位。掌牲令。牽牲進前告腯。大祝尹長烈洪秉聖等。以次進前曰。犧牲則肥澤無欠矣。當爲尺量乎。上曰。尺量爲之。上省牲訖。還入齋室。諸臣以次口傳問安訖。通禮。跪告外辦。上改具翼善冠袞龍袍。出齋室。乘輿至望廟樓前路。命廟司入侍。守僕亦待令。有防曰。廟司及守僕。方待令於衛外矣。上曰。以內下標信。傳于挾輦將。廟司與守僕。竝入之。廟司令鄭彦昇進前。上曰。雖非親享。各別虔誠爲之。自獻官以下。撤俎後退去事。分付。上曰。祭物陳設時。守僕等擧行乎。彦昇曰。臣等與守僕。同爲陳設矣。上曰。衛軍凡幾人乎。彦昇曰。一殿爲十五人矣。上曰。衛軍亦入於神門內耶。彦昇曰。至磚石上而仍爲退送矣。上曰。夏享時祭物。似或致傷。何以爲之乎。彦昇曰。餕餘守僕等。皆爲分食矣。上曰。守僕只三十人而已。則餕餘。何以盡爲處置乎。彦昇曰。如或傷敗者。精潔處埋之矣。上曰。右承旨進去。樂工摘奸以來。有防承命出。回奏曰。樂工竝無頉矣。上曰。樂工廳。何時頹毁耶。彦昇曰。今七月雨水。至於頹落矣。上曰。此廟司誰也。有防曰。嶺南人鄭彦昇矣。上曰。擬欲親享。而勢有不得焉者。以至攝行。則事面尤爲重大。各別虔誠行事之意。使注書。傳諭于獻官。可也。興鎭承命出。上詣大門外。通禮跪告降輿乘輦。上降輿乘輦。進發。大駕至敦寧府前路。命承旨進前。時偉進前。上曰。挾輦將事。極爲駭然。作門內。雜人攔入。而至於內侍所騎馬。亦有攔入之事。當該槍劍將。待用棍時。嚴棍汰去事。分付于訓將。當該中官。令該府拿處。大駕至敦化門外。命出標信。各營軍兵解嚴。仍詣協陽門外。乘輿所。通禮跪告。降輦乘輿。上降輦乘輿。上曰。當該中官。知名以入。時偉曰。李得完矣。上曰。令政院立庭。分付。可也。上由協陽門。還內。諸臣口傳問安訖。以次退出。
정조 5년
辛丑十月初六日初更。上御觀物軒。坐直承旨與閣臣。入侍時。右承旨趙時偉。同副承旨金宇鎭。記事官趙興鎭。兼春秋金鳳顯。別兼春秋林錫喆。二直提學鄭志儉。以次進伏訖。上曰。今日享祀。非但目下有掣肘之端。重違大臣之聯奏。雖使攝行。情禮之缺然。無可言。每當攝行之日。則不敢就寢。必坐待撤祀後。始就寢。故今日召見承宣矣。又敎曰。廳注書入侍。賤臣承命出。與廳注書李祖承。偕入進伏。上曰。宣傳官一員入侍。賤臣承命出。與宣傳官閔百履進伏。上命祖承曰。汝與宣傳官。詣宗廟。諸執事樂工。一一摘奸。仍往獻官所。以勿以攝行爲言。將事之際。樂章節次。一依親享時。虔誠將事之意傳諭。祭罷後。廟庭修掃等節。終獻官。與廟司眼同。盡爲精潔修掃後。罷歸之意。亦一體傳諭。仍命退。承史以次退出。
정조 5년
行都承旨嚴璹藥院直。行左承旨金尙集坐直。右承旨徐有防坐。左副承旨李在學式暇。右副承旨趙時偉坐。同副承旨徐鼎修坐直。注書趙興鎭仕李祖承病。假注書趙衍德藥院直。事變假注書李萬榮仕。
정조 5년
又啓曰。刑曹參判李聖圭。除拜後過三日不爲出肅。依定式。推考警責。仍卽牌招察任。何如。傳曰。允。
정조 5년
金尙集啓曰。注書李祖承病代。假注書趙衍德。姑令仍察廳任。何如。傳曰。允。
정조 5년
傳于徐有防曰。開城留守留待。
정조 5년
傳于徐有防曰。開城留守入侍。
정조 5년
傳于金尙集曰。承旨房仍。
정조 5년
傳于金尙集曰。兵曹參判入侍。
정조 5년
以前慶尙監司拿來都事留待狀啓。傳于金尙集曰。舊伯。旣有拿命。則所當卽日治任發程。與新伯交龜。而觀此狀辭。舊伯不知去處。事之無嚴。莫此爲甚。若不趁卽拿未。押來都事。當各別處分。以此意。令備局。三懸鈴嚴飭。向欲下敎而未果。所謂三孽。令地方官。爲先嚴囚營獄。新伯到任後。與下去宣傳官朴孝晉眼同。營門外廣闊處。聚會民人。嚴刑究覈。宣傳官則留滯爲弊。擧行後。先卽趲程上來事。亦令備局。一體分付。
정조 5년
徐鼎修啓曰。明日朝講。諫院無進參之員。除在外外。未肅拜呈告人員。竝待開門牌招。以爲推移入侍之地。何如。傳曰。允。
정조 5년
又啓曰。明日朝講爲之事。命下矣。領事當爲入參。而領議政徐命善身病。左議政。右議政有闕。在前如此之時。有政府東西壁及知事。代入之例矣。左參贊金鍾秀在外。知事一員未差。右參贊尹東暹。知事權噵洪樂命。竝待開門牌招。以爲備員入參之地。何如。傳曰。允。
정조 5년
金尙集啓曰。臣依下敎。取考典獄署都囚徒案。則御寶僞造罪人十六名。傳敎罪人十六名。殺獄罪人十五名。結案罪人四名。關文僞造罪人一名。紅牌僞造罪人一名。印信僞造罪人二名。踰越都城罪人四名。御寶干連罪人三名。印信干連罪人六名。俱係重罪。竝爲仍囚。輕囚罪人十二名內。金重瑞段。以江界貿銅蔘價畢納間。囚禁。鎭海縣監色沙格等李國良趙啓廉崔漢臣朴世寶段。以國穀幻弄罪。待用刑刑配次囚禁。鄭仁得段。以毆打人物。辜限間囚禁。故姑不擧論。其外司憲府書吏安宇得六名段。旣有明日勘放後草記之命。今方分付該曹。河景文段。自備邊司囚禁。金冬至金。金貴金等段。以紫門監軍士。酗酒作拏罪。沙工金春三段。船價受食後。不卽裝發罪。囚禁矣。右四人等。卽令放送之意。敢啓。傳曰。知道。
정조 5년
徐鼎修。以內醫員官員。以都提調提調意啓曰。年例各殿進上臘藥所用牛黃七十八部四分。麝香一百五十六部二分。及丙申新定式加進上麝香二十六部三分。依例竝令戶曹宣惠廳進排。而丙申新定式加進上所入牛黃二十二部三分段。以春秋兩等元貢中。取用。何如。傳曰。允。
정조 5년
又以弘文館言啓曰。新除授修撰李鼎揆。時在慶尙道慶州地。經筵入番事緊。請斯速乘馹上來事。下諭。傳曰。依啓。
정조 5년
金尙集。以刑曹言啓曰。昨日擧動時。衛外擊錚人。依近例除刑推。捧供以入之意。敢啓。傳曰。知道。
정조 5년
又以右邊捕盜廳言啓曰。本廳兼從事官李景烈。身病猝重。勢難察任。改差。何如。傳曰。允。
정조 5년
禁府啓目。執尊李命勳原情云云。傳旨內辭緣。泛稱遲晩。所當請刑是白乎矣。曾經侍從。勿爲請刑。旣有先朝受敎。議處。何如。判付啓。信如囚供。銓郞之言。何其相左乎。本府判堂。方帶該曹判堂。査問委折於該吏處。論理議處爲良如敎。又啓目。延日前縣監趙雲慶徐完碩等。原情云云。問目內辭緣。泛稱遲晩。所當請刑是白乎矣。趙雲慶段。年過七十。法不當請刑。上裁爲白乎旀。徐完碩段。曾經別軍職。勿爲請刑。旣有受敎。議處。何如。判付啓。徐完碩段。前後罪犯。不啻狼藉兺除良。所謂別軍職之任。雖曰曾經。削名已久。豈可循用他人之例。放恣無嚴。猶復若前。其矣情狀。萬萬痛駭。除刑推之請。大是不察。卿等推考。本事段。議處爲旀。趙雲慶段。年過七十。滯獄宜恤。考律今日內勘放後。草記爲良如敎。又啓目連山縣監兪漢偉原情云云。傳旨內辭緣。泛稱遲晩。刑推得情。何如。判付啓。初寒斗緊。滯獄可悶。今番段付過放送。來年更勿如是之意。各別嚴飭爲良如敎。
정조 5년
刑曹啓目。楊州居幼學李光謙。山訟事擊錚原情云云。依先朝受敎。爲先放送是白乎在果。所供如此。上裁。何如。判付啓。本事段。議處爲有矣。觀此供辭。在八月十五日陵幸時。欲呈上言是如可。爲本牧使所發捕云爾。則在朝家恤民隱之道。有不可泛視。訟理曲直。卽有司存。而至於發校奪去上言之狀。萬萬駭然。且關後弊。況旀上言與撃錚有異之故。掖隷操縱。嚴刑遠配。旣是已定之式是隱則。身爲守令。焉敢乃爾。爲先令該道道臣該牧將吏等。一竝捉致營獄。施威各別鉤覈。今日內狀聞。該牧使。非不欲處分。而欲觀結末。姑且置之。此意竝以分付道臣處爲良如敎。
정조 5년
敎開城留守鄭昌順書。王若曰。西京重屏翰之寄。地望自尊。北宸揀保釐之才。廟議久屬。玆輟小司寇威望。委以大都會居留。眷彼勝國遺墟。實我分司重鎭。地連沁水。緩急保障之相須。路通箕城。人物貨賄之交湊。若漢家之馮翊。奚但爲控衛之要衝。類周室之洛師。亦可見聲勢之相接。登籌司而贊機務。地分無異於邇班。接故都而鎭庶頑。事面自別於方岳。苟非負望於當代。曷應留後於一方。惟卿。性旣端良。器又通敏。挾冊任論思之責。蔚有故家遺風。叫閽進剴切之辭。允矣賢兄難弟。燕塞拭玉。已著使四方之譽。咸州按藩。可驗當一面之任。非徒文雅之足尙。亦見才諝之俱宜。玆授卿以開城府留守兼管理使。卿其勉竭良圖。毋替寵命。獎弓馬尙勇之士。勿以時淸而忘虞。抑錐刀競利之風。期於俗移而歸厚。花潭之舊閭必式。治尙敦儒。竹橋之遺躅已尋。政先培義。自餘裁稟。厥有典常。於戲。脩門暫辭。卿應切離違之悃。賓筵頻設。予自有晉接之時。故玆敎亦。想宜知悉。知製敎徐有成製進
정조 5년
辛丑十月初七日巳時。上御誠正閣。行左承旨開城留守同爲入侍時。開城留守鄭昌順。行左承旨金尙集。記事官趙興鎭。兼春秋金鳳顯。別兼春秋徐龍輔。以次進伏訖。上曰。松留進前。昌順進伏。上曰。今日辭朝則何日到任乎。昌順曰。初九日上營矣。上曰。交龜則何處爲之乎。昌順曰。前留守聞。在京云。似於城外交龜矣。上曰。松都自來重地。而近年以來。則百弊俱生。如不大加矯革。則似難收拾。卿其下往懋哉。如有可變通可釐正之事。悉心爲之。無負朝家付畀之意。可也。昌順曰。臣性本愚迷。才亦鹵鈍。畢竟僨誤。臣亦自知。今於咫尺前席。旣承聖敎。敢不殫心竭力。以報萬一耶。上曰。勉哉勉哉。命先退。命書傳敎曰。同副承旨許遞。前望單子入之。命退。承史以次退出。
정조 5년
辛丑十月初七日午時。上御觀物軒。禮房承旨入侍時。右承旨徐有防。記事官趙興鎭。兼春秋金鳳顯。別兼春秋徐龍輔。原任直閣徐鼎修。以次進狀訖。上曰。摛文院月講。以講義條問。則其功似不下於親臨進講矣。有防鼎修等曰。聖敎至當矣。親臨進講時。雖熟究理會。咫尺尊嚴之地。自然有辭不達意之歎。以講義條辨。則博考他冊。玩究深思。徐徐書進。故實多資益矣。上曰。近來則抄啓文臣之講義與製述。比初頭頗有將就之漸。至於朴宗正李祖承之近日講義。亦多有可觀處。若不間斷而連行。則畢竟功效可期。豈不美事耶。仍命讀公事。書判付訖。命退。承史以次退出。
정조 5년
辛丑十月初七日初更三點。上御誠正閣。坐直承旨與兵曹參判入侍時。兵曹參判鄭昌聖。行左承旨金尙集。同副承旨徐鼎修。假注書趙衍德。編修官張顯慶。記事官金鳳顯。以次進伏訖。上命鼎修。書傳敎曰。初寒甚緊。禁府時囚。纔多勘放。刑曹時囚。該房取來囚徒。只輕囚放釋後以稟。禁府有重囚二人。此則給空石襦衣事。分付。上曰。憲府禁吏在囚。旣經一月。該曹堂上。考律勘處後。草記事。分付。賤臣承命出傳。上曰。忠義李彦儒。就囚該府。今爲幾月乎。知入。賤臣承命出。回奏曰。今正月分就囚云矣。上曰。先朝寶鑑。當爲幾卷云耶。昌聖曰。當刊者不下七卷云矣。上曰。國朝寶鑑。今若盡數纂成。則可爲其闡揚先休之一端矣。昌聖曰。此是漢唐以來所無之書。而四百年功化於斯盡著矣。上曰。傳文何當撰出乎。昌聖曰。寶鑑編成後。可以撰成矣。上曰。徐命膺。獨難任校正之役。蔡濟恭必使上來。然後可當竝力較正矣。昌聖曰。蔡濟恭。若不上來。則李福源。可以較正矣。上曰。纂輯之役。較諸實錄。可謂速成而善撰矣。昌聖曰。此是自上董飭之效矣。上曰。列聖朝金科玉條。有難盡考。而以五禮儀大典樂典等書觀之。載錄旣甚浩繁。文獻備考。亦係博雜矣。向者金領府事。以其釐正事。有所仰陳。而實未得。任役之人。故尙此未果。今欲改之。名以六典。各書六房。以爲立條之地。何如。昌聖曰。如是合典。則果甚得宜。且我國律文。本無徵考。專用大明律。故果甚繁瑣矣。上曰。先王朝甲子年。撰出續大典後。大明律數百條。仍爲不用矣。昌聖曰。果然矣。上曰。其於改撰之際。以續典言之。以續字懸註。以爲區別。何如。尙集曰。聖敎誠好矣。上曰。抄啓文臣之逐朔製講。果何如耶。昌聖曰。年少文臣。果被勸課之敎。顯有進就之工。非但渠輩之爲聳動。人皆以爲榮選矣。上曰。經筵。近或設行。而果無實效。予甚悶焉。昌聖曰。今此開講。雖無顯效。此亦愛禮存羊之義矣。上曰。向者領府事。以爲式年科中。除出十人。許付製述云。此議。果何如。昌聖曰。此甚得宜。且先正臣趙憲。曾有此議矣。上曰。到記之科。今亦有之。依古試講。則擧有專一經之效。未知何如。昌聖曰。如復舊規。則士有樂赴者多矣。上曰。列朝寶鑑中。有何好法乎。昌聖曰。古有九經講。而講至周易。則許付會試矣。上曰。果然矣。上曰。李祖承。漸有進就之工。是甚嘉尙矣。尙集曰。大抵抄啓之臣。非但感激恩造。益復加力。自上提飭。殆同慈父之敎迷子。有所諄複。故果有日就之工矣。上曰。寶鑑進箋時。當有賜饌之擧。而與洗草宴。似必有異矣。昌聖曰。果然矣。命退。諸臣以次退出。
정조 5년
行都承旨嚴璹藥院直。行左承旨金尙集坐直。右承旨徐有防坐直。左副承旨李在學坐。右副承旨李世奭病。同副承旨徐鼎修坐。注書趙興鎭仕李祖承病。假注書趙衍德藥院直。事變假注書李萬榮仕。
정조 5년
徐有防啓曰。知經筵洪樂命權噵牌不進。推考傳旨。今方捧入矣。莫重朝講。知事無進參之員。事甚未安。更卽牌招。何如。傳曰。允。
정조 5년
傳于徐有防曰。纂輯堂上入侍。
정조 5년
傳于徐有防曰。左副承旨。與纂輯堂上入侍。
정조 5년
金尙集啓曰。右副承旨趙時偉。今日病不仕進。卽爲牌招。何如。傳曰。許遞。前望單子入之。
정조 5년
徐有防。以兵曹言啓曰。宣傳官李邦五。素患痰癖之症。當寒添劇。時月之內。差復無期。呈狀乞遞。實病旣如此。則不可强令察任。今姑改差。何如。傳曰。允。口傳擇差。
정조 5년
兵曹口傳政事。以李仁秀爲宣傳官。
정조 5년
徐有防。以弘文館言啓曰。副校理李宗燮。除拜屢日。尙未行公。卽爲牌招察任。何如。傳曰。允。
정조 5년
以副校理李宗燮牌不進罷職傳旨。傳于徐有防曰。只推。
정조 5년
金尙集。以義禁府言啓曰。禁府有重囚二人。給空石襦衣事。命下矣。罪人宋重鉉李得重處。給空石襦衣之意。敢啓。傳曰。知道。
정조 5년
又以義禁府言啓曰。時囚罪人趙雲慶。原情公事判付內。考律。今日內勘放後。草記事。命下矣。趙雲慶段。刑曹啓辭內。本縣定配罪人李福男之逃還本土。在於癸未。而前後配所官。初不能嚴束。以致逃失。又不卽督還。一任抛棄。後弊所關。不可無警罪。取考律文。則大明律徒流人逃條。有曰。主守及押解人。不覺失囚者。一名杖六十。大典推斷條。有曰。犯私罪。杖六十。奪告身一等。犯枉法受贓外。笞杖竝收贖云矣。趙雲慶。杖六十收贖。奪告身一等。放送之意。敢啓。傳曰。知道。
정조 5년
又以刑曹言啓曰。司憲府書吏所由等。竝爲勘放後。草記事。命下矣。書吏所由前後嚴囚者。合爲二十名。而或憑藉官牌。或假稱風聞。受賂操縱。貽弊江民之狀。狼藉畢露。竝已遲晩。其在懲後戢奸之道。所當考律重勘。其中罪犯最著。而尤甚之書吏。依大明律風憲官吏受財計贓之文。及續大典假稱禁吏閭里作弊之律。從重論。竝遠地定配。至於所由之隨往者。以隨從。依本律減一等。杖一百徒三年。分輕重勘處之意。敢啓。傳曰。知道。
정조 5년
備忘記。罪人延德潤崔潭金愛李奎景高鎭海閔德顯辛宅箕李疇載沈徽鎭朴宗性金聖欽宋美圭宋煥程等十三人。或是干連。更加究覈。期於得情。罪人李敬載李渭老朴理瑞金漢紀金垕李寅楗李憲載金朴漢欽卞至誼宋煥丙等十一人。或參通文。或爲致膰。竝刑配。而配所分輕重磨鍊。罪人李致祥李心載辛宅心三人。名雖入於到記。而旣以不參齋會發明。刑推懲勵放送。罪人高鎭漢。挽止鎭海之疏頭。罪人李雨觀。直陳聖欽之情節。竝放送。其餘各道校院傳通儒生。則嚴刑一次放送。其中靑山校任柳漢禎等九人。燕岐校生金相白等三人。守僕丁乭等三人。竝參酌放送事。卽爲下諭于審覈使處。滯獄徒貽民邑之弊。有旨到付日。酌決諸囚。爾其親執嚴刑。或配或放事。一體下諭。
정조 5년
辛丑十月初八日巳時。上御觀物軒。禮房承旨入侍時。右承旨徐有防。記事官趙興鎭。兼春秋金鳳顯。別兼春秋鄭東浚。以次進伏訖。上曰。今日朝講。又入頉稟。知事不備而然乎。有防曰。然矣。上曰。右副。何故不爲仕進耶。有防曰。聞有實病。不得入來云矣。上曰。同副於昨夜判府書入時。又有做錯云矣。有防曰。事緣生疎而然矣。上曰。審覈使狀啓。又爲入來。而大臣有病不得入侍。故欲議處。而尙此未果誠悶矣。仍命讀狀啓。有防讀奏訖。上曰。審覈使支供等節。以其多日。故必有列邑弊端。方欲斯速酌處。以爲回還。而大臣之病。尙未差可云誠悶鬱。有防曰。臣自下問之。近日則頗有減勢云。當於數日內。似可入來矣。命退。承史以次退出。
정조 5년
辛丑十月初八日午時。上御誠正閣。同副承旨與閣臣入侍時。一直提學沈念祖。二直提學鄭志儉。檢校直閣金載瓚。檢校待敎徐龍輔。同副承旨徐鼎修。假注書趙衍德。編修官張顯慶。記事官金鳳顯。以次進伏訖。念祖曰。考功不遠矣。直閣待敎。只有檢校。姑無時任。禮數之節。當依前擧行乎。上曰。本閣草記。以允字書出。可也。上曰。前一直提學。若仕進藥院。則入侍事。分付。賤臣承命出。與鄭民始偕入進伏。民始曰。數日日氣稍寒。聖體調攝。若何。上曰。日昨勞攘之後。顯有差勝矣。念祖曰。外閣移接。未及深冬。以爲擧行。似好矣。上曰。移接時。有何物件耶。民始曰。自有冊板機械之屬矣。念祖曰。圖書集成。迨冬未寒。以曺允亨。畢書題目宜矣。上曰。其令畢書。可也。上曰。本閣一年經費。爲幾何乎。民始曰。若使精用。則當餘八百金矣。上曰。本閣素甚淸寒。其於經用。每患苟艱。向者徐奉朝賀。請以外邑還穀。劃出十萬石。以爲加分取耗。使之補用云。卿其知之乎。民始曰。臣亦聞之。而平安道已有他司常定。黃海道則姑無常定。今以此道劃定。似宜矣。上曰。本閣鑄字價。以關西米劃給。何如。民始曰。徐奉朝賀。曾有此議矣。載瓚曰。臣於校書館事。適因言端。敢此仰達矣。比來本館物力。極其凋殘。凡諸書冊。印役之際。每患艱乏。不成貌樣。事體之苟艱。莫此爲甚。關西本有鑄字價米。屬之本館。以爲補用之資矣。年前關西新鑄字時。盡數劃給。今無所餘。本館事勢。旣無支過之道。則宜有通變之擧。臣意則兩西小米中。更得耗條。使之如前取用。而但關西則聞各衙門作錢。尙多未收殺者云。此時竝發易致遲滯。就海西小米中。得一萬石。自今年爲始。取耗移用。恐合事宜矣。上曰。依爲之。出擧條民始曰。今於本曹經用。實有可悶矣。昨兩年適値年豐。僅得繼用。而至於今年。收租太減。必有難繼之道。未知何以爲之矣。上曰。一年所入。爲幾何乎。民始曰。計不過十九萬兩。而應下則爲二十萬兩矣。今玆半年所用。已至十四萬兩。而來頭三次貢物價。當爲五六萬兩。而實無區劃之道矣。上曰。誠可憫矣。上曰。內閣印信。有司堂上及掌務官。以爲封置於所在處乎。念祖曰。勢難每次持出故。仍置閣內。無得犯奸事。申飭下隷矣。上曰。此後則嚴立科條。以重印信。可也。上曰。外閣移接。從速爲之好矣。念祖曰。擇定日字然後。可以入稟矣。上曰。兵曹參判。頗有典古矣。民始曰。果然矣。雖差文任。亦可當之矣。民始曰。以甘結而取用物種者。自多虛實相蒙之弊。內閣則曾因飭敎。凡於甘結官。必着署着印而行之。故果有其效。內閣如此。則政院甘結之必用着署着印。未爲不可。內閣政院如此。則諸各司。亦宜遵用此例矣。此後則政院以下諸各司。甘結官。必着署着印而如無署印者。勿爲施行之意。定式。何如。上曰。依爲之。出擧條上曰。在前五上司。盡爲甘結乎。民始曰。政府政院外。不得爲之矣。命退。諸臣以次退出。
정조 5년
辛丑十月初八日申時。上御誠正閣。纂輯堂上入侍時。江華留守金熤。漢城判尹李命植。刑曹判書金魯鎭。行副司直徐有隣。兵曹參判鄭昌聖。漢城左尹洪良浩。大司成閔鍾顯。左副承旨李在學。假注書趙衍德。編修官張顯慶。記事官金鳳顯。以次進伏訖。上曰。沁留到任後。卽爲上來乎。熤曰。然矣。上曰。纂修之役。幾何爲之乎。熤曰。連有身病。姑未纂修矣。上曰。判尹幾何修正乎。命植曰。臣則今至半役矣。上曰。刑判所修。果何如。魯鎭曰。正書草送于領府事。姑未推來。只以中草持來矣。上曰。卿幾何修正乎。有隣曰。臣之所修。僅至六十餘張。而亦以中草持來矣。上曰。兵曹參判所纂。別無改修處。而校正所付標處。更爲經覽後。入刊。可也。左尹之纂役。今至何境乎。良浩曰。所修爲四編。而二編今已正書。二編姑未修正矣。上曰。大司成。何以爲之乎。鍾顯曰。幾乎撰出。而姑未合部矣。在學曰。趙㻐方有實𧏮。未能入來。只有本草來到矣。上命持來。在學。承命出捧入。上曰。本草中。或有未盡處。則當更召卿等矣。熤曰。列朝寶鑑。考正後。當送于校正廳。而先朝寶鑑。當爲先刊。以進矣。若以列朝寶鑑。先爲刊出。英廟寶鑑。從後以刊。則其在聖上寓慕之孝。亦有缺然者矣。上曰。諸校堂之意。何如。命植曰。沁留之言。誠宜矣。魯鎭曰。寶鑑印出。實無先後之別。而先朝寶鑑進書。旣以今十三日爲定。則事當先爲刊進矣。昌聖等曰。實錄旣成之後。先朝寶鑑。當爲先刊以進矣。上曰。卿等之言。誠好矣。而諸校堂。與領府事。相議爲之。可也。命纂輯堂上先退。上曰。俄者史官。往見大臣後。審覈使狀啓。還爲持來乎。在學曰。已持來矣。命書傳敎曰。錦營査事。今旣究竟。而近因大臣病不造朝。未及詢問。許多獄囚滯繋之弊。不可不念。次對進定於明日。書訖。上曰。備局有司堂上。持此狀啓。往于領相家。其罪人之分等酌決事。相議以來。原任大臣之入參次對事。亦爲通知三司諸臣。竝令來待事。分付。上曰。此狀啓。大臣來會賓廳後。以爲輪見三司之臣。亦爲同覽。可也。命退。諸臣以次退出。
정조 5년
行都承旨嚴璹藥院直。行左承旨金尙集坐直。右承旨徐有防坐。左副承旨李在學坐直。右副承旨徐鼎修坐。同副承旨鄭志儉坐。注書趙興鎭仕李祖承病。假注書趙衍德藥院直。事變假注書李萬榮仕。
정조 5년
又啓曰。新除授左副承旨李世奭。今日不爲肅謝。卽爲牌招察任。何如。傳曰。許遞。前望單子入之。
정조 5년
金尙集。以兵曹言啓曰。因訓鍊都監草記。犯夜被捉。武藝別監昔敬源。充軍事。命下矣。依傳敎罪人昔敬源。平安道德川郡充軍。定驛子發配之意。敢啓。答曰。今番分揀。
정조 5년
刑曹啓目。三陟府金太守。擊錚回啓。判付啓。道伯秋官之意。皆如此。此獄傅生。不必持意。三陟府殺獄罪人金成澤。特爲減死配決後。狀聞之意。卽爲分付爲良如敎。
정조 5년
領議政徐命善箚曰。伏以臣。浹旬床玆。作一籧篨。屢辱問疾之眷。久稽造朝之期。陪班之闕參。法講之停行。莫非臣瘝曠之罪。伏枕轉輾。惟大何是竢。卽因湖西査事。有次對進定之命。臣之目下病情。豈有毫分自力之望。而聖意旣出於詢諮。獄體有關於懲討。一身顚踣。未暇自恤。遂以擔曳趨承之意。言及于籌司矣。夜來證形。有加無減。屈伸之際。牽痛愈甚。跬步之間。運用亦艱。雖欲忍死登筵。少暴其拘攣之實狀。其奈轉動之末由何哉。玆不得不忙搆短箚。敢訟積逋之愆。伏乞聖明。亟降威罰。以爲尸素者之戒。且令臣。便意調息。俾遂終始生成之澤。千萬幸甚。臣於湖獄顚末。歷覽其前後査啓。昨日有司諸臣之承命來問也。亦以區區微見。略有條陳矣。大抵此獄肯綮。專在指使之窩窟。而囚供援引。竟歸煥程之叔姪。則此輩之放恣無嚴。雖可痛惡。爲其父祖。圖所以伸理。亦不深罪。故臣竊幸其獄情之不至蔓延。及見煥程之招。一辭發明。終不輸款。然則指使窩窟。自有其人。而特未之斯得耳。此不可不更加究覈。至若煥億之四字註釋。旣發於延德潤之招。則所謂註釋。必有旨意。亦不可不具格拿來。嚴問取招。其他諸罪人之別無更問者。則分輕重參酌處分。實仰欽恤之聖德。雖使臣進伏文陛。畢陳所蘊。亦不過如斯而已。取進止。答曰。省箚具悉卿懇。愼節之尙未蘇完。何等慮念。尾陳事。方欲量處。事係獄情。玆不煩及。卿須安心勿辭。益加善攝焉。仍傳曰。此批答。遣史官傳諭于領議政。
정조 5년
應敎朴天行。校理鄭淵淳。副校理徐有成。修撰權以綱。副修撰洪文泳等箚曰。伏以王綱日隳。逆變層生。至於今番湖獄事而極矣。以審覈使前後狀本言之。其煽惑遠邇。和應表裏之狀。窮凶絶悖。昭不可掩。噫嘻。德相。是何等逆魁。而一種梟獍之徒。敢生伸救之計。公肆發通。暗售嘗試之謀。獨當搆疏。顯示營護之跡。或稱丈席。或致膰肉。甚至於註釋四字之凶言。角勝一國之公憤。慫慂指使。必有其人。端緖雖若綻露。窩窟尙未鉤得。固已萬萬駭憤。而付之一使。拘諸外獄。揆以國體。已極苟艱。論以獄法。亦涉疎漏。臣等謂其中情犯之不可不窮覈者。一竝拿致王府。設鞫得情。快施當律。斷不可已也。噫。此獄之馴致今日者。一則德相。二則德相。若使此賊。早伏當施之刑。則雖彼鬼蜮之輩。豈敢以伸辨二字。萌諸心而作此擧乎。其在拔本塞源之道。決不可不亟致刑辟。三水府安置罪人德相。亦命王府。拿來設鞫。夬正王法焉。取進止。答曰。省箚具悉。朝筵業已悉諭。豈可一竝拿致也。末端事。亦是量處之事也。
정조 5년
大提學金鍾秀疏曰。伏以臣洊控窮急之呼。積犯瀆擾之罪。日夕悚蹙。恭俟處分。及伏奉聖批。辭旨嚴重。有不敢聞促敎踵下。逾益截峻。臣於是。惶隕震懍。只願溘死而無知也。臣之必辭之義。唯在於不才而竊文柄。已退而媒進塗耳。不才竊柄。藉諉人辭巽之套語。已退媒進。獨關臣廉恥之大防。噫。人臣出處。有關風化。臣雖欲徒怵天威。不惜身名。其於上累聖朝恢張四維之治。何哉。嗚呼。寶鑑跋文之役。關係至重。臣若義無必辭。而違傲至此。則是負先朝之恩遇。而拒殿下之成命也。此其罪誠萬死而有餘。臣雖無狀。何忍爲此。到今製進有期。時日爲急。若不早蒙譴勘。致令一向遷就。則臣罪之日添一日。姑捨勿論。國體之日傷一日。非小事也。玆敢席藁私次。冒死申籲。伏乞聖上。亟命汰臣文衡之任。回授無故之人。仍令有司。議臣當被之律。以尊朝廷之體。以安微賤之分。實公私之大幸也。臣無任悚恐祈懇之至。答曰。省疏具悉。卿其勿辭。從速行公。
정조 5년
大司憲李𡊠。大司諫洪檢。掌令李運彬。掌令朱銓。持平嚴思憲。獻納朴聖泰等。聯名箚曰。臣等朝入賓筵。以湖獄事。旣承聖詢。及夫筵退。遍閱狀本。諸賊之負犯。獄情之叵測。言之眦裂。思之膽掉。噫嘻。痛矣。若使德相煥億。早伏邦憲。傳首八方。則惟彼湖中一種不逞之徒。渠亦人耳。雖以平日爲兩賊一死之心。決知其陰折奸萌。莫敢售計。而祗緣朝家處分。一直寬假。三尺未施。使彼凶悖之輩。竊覬動靜。妄生僥倖。略無顧忌。恣意跳踉。受慫慂於凶子逆姪。暗綢繆於血友死黨。或疏或通。二途排布。視朝廷如無謂。凶逆可辨。古今天下。寧有是哉。獄體嚴祕。未及究竟之前。雖不敢痛陳明言。而大抵治逆之道。拔本爲先。其根自在。則縱不欲滋蔓得乎。以德相煥億之所負犯。猶不知罪。問所坐。則答以不知。說疏擧。則顯焉勸成。重以四字旨意。註釋爲言。本犯之外。又添一逆節。如是而又不置之法。則畢竟湖獄。雖厎收殺。若其窩窟。姑依舊耳。烏可乎哉。兩賊設鞫之請。前啓固有。而此獄出後。罪惡益彰。究覈尤急。臣等。謂亟令王府。具格拿來。以待用刑。設鞫得情。夬正王法。斷不可已也。至於湖營已承款諸賊。旣犯一律。不可不夬施顯戮。而未承款諸囚。亦令具格嚴訊。覈其眞贓。施以當律焉。噫嘻。湖俗之外於王化久矣。馴致此等變怪。而苟不大懲創。嚴鋤治。復如前日貌樣。則不知伏莽之憂。何處更起。亦恐南顧之慮。無時可弛。伏願揮乾斷於姑息之餘。振王綱於頹廢之後。使凶醜知懼。民志少定焉。取進止。答曰。省疏具悉。其中一二罪囚。已命訊覈。他餘所陳事。當量處矣。
정조 5년
辛丑十月初九日辰時。上御春塘臺。內試藝入侍時。右承旨徐有防。左副承旨李在學。右副承旨徐鼎修。假注書趙衍德。事變假注書李萬榮。編修官張顯慶。記事官金鳳顯。訓鍊大將具善復。御營大將李昌運。摠戎使李柱國。以次侍立訖。上乘輿。詣一試所。上曰。同副承旨鄭志儉批下。卽爲牌招。可也。命書榻敎曰。新除授承旨。牌招察任。上曰。今年則四等試藝。尙未爲之。渠輩之心。想多抑鬱。今月內欲爲連行。其在慰悅之道。不必峻考矣。善復曰。攔後馬兵服色及軍物。自臣營。方欲新改。而所入物力。雖有不贍之歎。此是不可不擧行者。推移財力。以爲改造之地。何如。上曰。依所奏爲之。可也。命在學。與善復留一所。監試藝。仍詣二試所。命有防。與昌運留二所。監試藝。仍詣三試所。上曰。同副承旨牌去來催促。自通化門入來事。分付。萬榮。承命出。還入。命柱國與萬榮。留三所監試藝。仍詣暎花堂。命試藝。上曰。同副承旨。尙不入來耶。連爲催促入來後。使之直詣三所。可也。上還內。少頃。上出御試幾畢。上曰。春間武藝犯夜人。卽令待令。下敎曰。爾等異於他人。而故犯約束。罪固罔赦。事當嚴處。而今當莊刑。姑爲參恕。爾等諒此寬典。無蹈前習。仍命試藝。試畢。命退。諸臣以次退出。
정조 5년
辛丑十月初九日未時。上御誠正閣。同副承旨與前一直提學入侍時。前一直提學鄭民始。同副承旨鄭志儉。假注書趙衍德。編修官張顯慶。記事官金鳳顯。以次進伏訖。上曰。濟州御史狀啓中。罪人劉世輝。自捕廳。已爲捉囚乎。知入。賤臣。承命出。回奏曰。姑未捉囚云矣。上曰。濟州狀啓中。各罪人罪狀。分等覆啓事。遣史官傳諭大臣後。仍爲持來事。分付。賤臣承命出傳。上曰。審覈使狀啓持來。賤臣承命出。捧入。上曰。金愛李奎景。取服擧條。俄已批下。更寫一本。貽送有旨中。可也。上曰。殺獄文案之分等勘罪。果何如。民始曰。臣姑未見矣。命退。諸臣以次退出。
정조 5년
辛丑十月初九日申時。上御誠正閣。左副承旨入侍時。左副承旨李在學。假注書趙衍德。編修官張顯慶。記事官金鳳顯。以次進伏訖。上命書傳敎曰。觀此狀啓。別無更覈之事。若以狀啓之未及回下。不卽還程。則許久留滯。徒貽民邑之弊。罪人翼雲貞喆會遂後樂衡之致讓範中秉成及丹惠槮等。依前配所。嚴飭保授。所謂劉世輝稱名漢。居在廣州地云。分付捕廳。已令發捕矣。其他干連諸囚。竝參量決折。待峻事卽爲復路之意。回諭于濟州御史處。又命書傳敎曰。諸囚滯獄。民邑之弊。不可不念。從當分等酌處。而其中金愛李奎景。朝筵旣從大臣之請。根因脈絡。有難平問取服。嚴刑得情。斯速馳聞。大臣擧條。謄出一通。與此有旨。同爲下送于審覈使處。向欲下敎而未果。參覈官太多。徒貽㕑傳之弊。量宜差定。餘皆罷送事。一體回諭。又命書領議政箚批訖。命退。承史以次退出。
정조 5년
行都承旨嚴璹藥院直。行左承旨金尙集坐。右承旨徐有防坐。左副承旨李在學坐直。右副承旨徐鼎修坐直。同副承旨鄭志儉坐。注書趙興鎭仕直李祖承病。假注書趙衍德式暇。事變假注書李萬榮仕。
정조 5년
傳于李在學曰。在外臺諫許遞。前望單子入之。
정조 5년
臺諫前望單子入之。正言李顯默朴宗正。落點。
정조 5년
傳于金尙集曰。新除授臺諫。牌招察任。
정조 5년
吏曹口傳政事。趙台鉉爲公山判官。
정조 5년
傳于金尙集曰。同副承旨入侍。
정조 5년
以正言李顯默朴宗正牌不進罷職傳旨。傳于李在學曰。許遞。
정조 5년
以臺諫有闕政事。取稟。傳于李在學曰。當日爲之。
정조 5년
以兵曹佐郞望筒。傳于李在學曰。限三冬勿擬三司。曾有下敎。新通之後。迄未一徑。且聞其中。有老親人。爲其陞資。纔於前望落點矣。朴宗正之仍以落職。殊無意義。此望筒勿施。仍任原傳旨。皆以許遞頒布。
정조 5년
有政。吏批。判書李衍祥進。參判參議未差。左副承旨李在學進。以李謙彬爲司諫。李頤祥爲副修撰。徐有寧爲禮曹參判。趙時偉爲兵曹參知。林錫喆爲兼西學敎授。許晊金光岳爲正言。金鍾秀兪彦鎬爲知經筵。李命植爲掌樂提調。金文淳爲尙衣提調。李在協爲氷庫提調。鄭好仁爲司譯提調。黃仁默爲濟用提調。
정조 5년
兵批。判書李性源病。參判鄭昌聖病。參議申應顯入直進。參知趙時偉未肅拜。右副承旨徐鼎修進。副司直趙時偉金宇鎭李世奭。副司果金孝眞李穦。
정조 5년
兵曹口傳政事。副司果李顯默。
정조 5년
備忘記。處義自有常道。彼人齮齕。便欲決去。朝著將至盡空。寧有是也。予於此重臣。御極以後。過加奬擢。認以爲不易得也。媢嫉滿世。鋒鏑交加。勢使之然。今以衆口之噂沓。俾準所請。是乃旣擢之又擠之者也。誠不欲爲是。重臣聞此辭敎。豈可不進身供職。況今寶鑑校正役事。又屬臣子殫誠之地。知事蔡濟恭。疏批已下。待明朝肅謝之意。自政院申飭。
정조 5년
徐有防。以禮曹言啓曰。圖畫署有別遞兒錄窠。而畫員中勤勞國役者。使之次次許付矣。付錄金厚臣外任代。畫員韓宗一。今番國役。多有勤勞。依例許付。何如。傳曰。允。
정조 5년
李在學。以兵曹言啓曰。五衛將曺命楫。身病沈重。時月之內。差復無期。呈狀乞遞。宿衛輪番之任。不宜暫曠。今姑改差。何如。傳曰。允。
정조 5년
禁府啓目粘。向者徐完碩。亦莫重罪人逃失。推諉赴任前事。終不限捕。究厥情狀。萬萬痛惡。以此照律。何如。啓。傳曰。依允。
정조 5년
又啓目忠州前牧使金履安原情云云。傳旨問目內辭意。反覆嚴詰是白乎矣。其所納供。游辭漫漶。不爲直陳。究厥情狀。極爲痛惡。刑推得情。何如。判付啓。削職放送。
정조 5년
知中樞府事蔡濟恭疏曰。伏以君臣之義。無所逃於天地之間。如臣之蒙被兩朝河海之德者。若意在便身便訣爲事。則狗彘當不食其餘。臣豈爲此哉。然而一疏再疏。願乞骸骨。不得請則不欲止者。其心良亦苦矣。子曰。古者言之不出。恥躬之不逮。臣旣以自畫之義。出言於君父之前矣。若因聖明之不卽準許。遂乃已之。則言而不躬。恥孰甚焉。方擬務積微誠。更伸至懇。李顯永之疏又出矣。顯永。向慮臣之更入朝端。而故爲此齗齗耶。可謂錯料事。亦可謂枉費心力。固爲齒冷。而但不顧事理之當否。公議之有無。惟以劫辱人爲務。則何人之不可辱也。何辱之不可爲也。臣實爲搢紳風習。不勝慨恨。如欲索言。恐傷大體。都不如任之也。雖然。臣之疲惱。去而益甚。其不可以朝籍自居也明矣。乃者飭敎荐降。諄複不已。慰藉之溫溫如陽春。誨責之嚴嚴於鈇鉞。雙擎奉讀。只有淸血被面而已。噫。臣之不可復廁校正之役。前疏已備陳之矣。夫以是職。被彈於臺閣。仍又冒是職行公。不特廉隅之所不敢出。國朝養臣下有節。凡有可引之嫌。爲朝野所共知者。則自上必爲之曲副不强其所不可强。甚盛節也。伏惟聖明御世。義理纖微。無所或遺。而乃於臣之處義。獨未蒙俯賜諒察。豈以臣爲不足責之以士夫廉隅而然耶。臣誠惶愧欲死。益不知所以自措。且臣於聖旨中。勘臣以先私後公之敎。冒萬死竊有可以仰復者。夫公與私。未易一槪論也。天下之事。外似爲公。而內實爲私者有之。內實爲公。而外或似私者有之。此在君子辨之之如何耳。今臣方命於往役校正之地。乞身於禮經未至之年者。自外而視之。先於私而後於公。容或有是嫌。而臣則竊以爲公者。朝廷之謂也。臣在則戈戟迭起。朝廷無可靖之時。臣去則。風浪自息。朝廷享和平之福。以是言之。臣之去。果爲私乎。抑爲公乎。臣之裁度於公私先後之間者。亦不無區區寸執。而聖明之直以先私責臣。不亦爲臣之冤乎。朱子曰。知如是爲病。不如是爲藥。臣點檢立朝言行。似或不至有合死罪過。惟是遲廻聖恩。眷係宗國。不早自引去。眞所謂一罪不赦旣知不去爲罪。則對症之劑。只是去而已。思量至此。更何他云。以殿下哀憐賤臣。必欲曲保之心。一賜商量。則必不敎之以乃言無理矣。玆又和淚寫疏。哀籲於天地父母之前。伏乞聖慈。許臣休致之請。俾得以優遊丘壑。以盡天年。是臣弸結之至願也。不任涕泣祈祝之至。答曰。省疏具悉。卿之前疏後疏。以休退二字。申申爲說。予所準擬以竢之者。亦是不捨二字。卿其勿辭行公。
정조 5년
辛丑十月初十日辰時。上御誠正閣。右承旨入侍時。右承旨徐有防。假注書趙衍德。記事官金鳳顯。另兼春秋鄭東浚。以次進伏訖。上曰。奎章閣奉審後。閣臣還歸直所乎。知入。賤臣承命出。回奏曰。已還來云矣。上曰。檢校待敎。趁早出去。開坐禁營事。分付。賤臣。承命出傳。上曰。右副承旨入侍。賤臣承命出。與徐鼎修偕入進伏。命鼎修書傳敎曰。更思昨日下諭中。罪人朴理瑞金漢紀。名雖公色。卽一附庸。反復狀辭。論列頗有涇渭之別。李憲載卞至誼。只參齋會。別無首倡主張之跡。加刑一次後勿配。特爲放送。金金垕。旣以聖欽之父若叔。疏事則擔當。到記則書名。所謂圖差院任云云。特是發明之說。況且聖欽。爲此獄軌輪。未出顚末之前。有難勘放。姑勿刑配。更待處分事。卽爲下諭于審覈使。又命書傳敎曰。公山判官有闕之代。令該曹。口傳各別擇差。今日內下送。又命書傳敎曰。參覈官二人。外竝卽罷送。新除地方官下去。則仍定參覈官。他參覈官一人。亦爲罷送。只備二員之數擧行。近聞監司。不爲眼同開坐云。有旨到付日爲始。爾與監司。合坐推覈事。卽爲下諭于審覈使處。上曰。公山判官望筒。催促以來。賤臣承命出捧入。趙台鉉落點。上曰。新除判官肅謝後。仍爲下直事。分付。仍命退。承史以次退出。
정조 5년
辛丑十月初十日午時。上御觀物軒。同副承旨與前一直提學入侍時。前一直提學沈念祖。同副承旨鄭志儉。記事官趙興鎭。兼春秋金鳳顯。別兼春秋林錫喆。以次進伏訖。上曰。外閣何時移接乎。念祖曰。姑未擇日而擇日之際。自本閣草記擧行。似好矣。上曰。何必草記。旣已經稟。只登本閣筵說。可也。上曰。近日本閣前導之聲。終不閑習。未知何故而然耶。念祖等曰。連爲申飭。而內閣引陪。本無元定之人。以各司下隷。頻數遞易。故每緣生疎之致。上曰。然則此後政院使令中。擇其善前導者。定之。可也。念祖等曰。依下敎爲之矣。上曰。聞檢校待敎。方有事於禁營云。今日則減下出代。可也。命書傳敎曰。今因抄啓文臣洪仁浩事思之。抄啓文臣下鄕及上京。皆令關由本閣。曾有下敎。而惟其無劃一之制。未免斑駁之歎。此後抄啓文臣。無論實職軍銜。覲親掃墳加土等請由。雖非三司。皆以呈辭。呈于本閣。自本閣入啓。如病親呈辭之應呈政院者。一體呈于本閣。以爲照檢施行之地。此外各項成婚歸葬等請告。竝準此。若此則給馬等節。自當依初定式擧行。在本閣除弊。在文臣爲實數。竝令依此知悉。又命書傳敎曰。抄啓文臣講製計畫及表箋倍畫。一依大典所載法式爲之。講規係是臨講。講員中。如有背講之人。則粗以上。竝倍畫事。內閣知悉。又命書傳敎曰。抄啓文臣當年十二朔試官講與製。親臨講與製。每歲歲末。分類計畫。出榜原榜目下帖尾啓下。其中如有同畫之人。比較後出榜居首及第二第三名人。依定式論賞事。內閣知悉。書訖。命退。承史以次退出。
정조 5년
行都承旨嚴璹藥院進。行左承旨金尙集坐。右承旨徐有防坐直。左副承旨李在學坐。右副承旨徐鼎修坐直。同副承旨鄭志儉坐。注書趙興鎭仕直李祖承病。假注書趙衍德藥院直。事變假注書李萬榮仕。
정조 5년
傳于金尙集曰。右承旨。右副承旨。入侍。
정조 5년
傳于徐有防曰。左副承旨與輪對官入侍。
정조 5년
徐鼎修。以弘文館言啓曰。新除授副修撰李頤祥。時在京畿廣州地。經筵入番事緊。請斯速乘馹上來事。下諭。傳曰。依啓。
정조 5년
李在學。以訓鍊都監言啓曰。本局哨官柳光斗。謂有情理。投狀徑歸。紀律所在。不可仍置。爲先汰去之意。敢啓。傳曰。知道。
정조 5년
又以禁衛營言啓曰。本營字內明禮門北邊宮墻第一把守幕。去夜罷漏後。燈燭失火。以致燃燒。雖卽撲滅。莫重警衛之地。致有深夜火光之擧。極爲驚駭。把守哨官閔再昌。別巡邏哨官洪哲。考察千摠金㻐等。竝爲汰去。把守軍。待用棍從重決棍。臣亦有不勤申飭之失。惶恐待罪之意。敢啓。傳曰。卿則勿待罪。該把守哨官事依施。別巡及考察將官。待用棍棍汰次。卿其姑令記過。
정조 5년
辛丑十月十一日辰時。上御誠正閣。輪對官入侍時。左副承旨李在學。記事官趙興鎭金鳳顯。別兼春秋林錫喆。忠勳都事尹得弘。義禁府都事徐有豐。敦寧府都事李廷衡。儀賓府都事金履顯。戶曹正郞吳在文。宗親府典簿李壽仁。禮曹正郞李家煥。兵曹正郞李夔。刑曹正郞李碩模。工曹佐郞趙德淵。以次進伏。上曰。輪對官。以次進前。得弘進伏。上曰。職姓名。對曰。忠勳府都事尹得弘矣。上曰。職掌。對曰。賜與田畓次知看檢矣。上曰。遺在。對曰。正租二十石零。米錢則未及新捧矣。上曰。所懷。對曰。有弊瘼。則本府堂上。草記變通矣。上曰。有司堂上幾人乎。對曰。二人矣。上曰。誰也。對曰。綾恩君具允明延豐君李𡊠矣。命退。有豐進伏。上曰。職姓名。對曰。禁府都事徐有豐矣。上曰。此是徐魯修之子也。爾之祖母。亦安過乎。對曰。好在矣。上曰。職掌。對曰。奉敎推鞫矣。命退。廷衡進伏。上曰。職姓名。對曰。敦寧判官李廷衡矣。上曰。有所懷乎。對曰。無所懷矣。命退。履顯進伏。上曰。職姓名。對曰。儀賓都事金履顯矣。上曰。所懷陳之。可也。對曰。無所懷矣。命退。在文進伏。上曰。職姓名。對曰。戶曹正郞吳在文矣。上曰。職掌。對曰。版籍司前例房矣。上曰。除拜屬耳。故留在則姑不爲問。有所懷則陳之。對曰。無所懷矣。壽仁進伏。上曰。職姓名。對曰。宗親府典簿李壽仁矣。上曰。有所懷乎。對曰。無所懷之可達矣。命退。家煥進伏。上曰。職姓名。對曰。禮曹正郞李家煥矣。上曰。職掌。對曰。典客司矣。上曰。有所懷否。對曰。別無可陳之事。而臣之近日所撰冊子中。有不可自下擅便者。故一番稟裁後。可以質正矣。上曰。何事耶。對曰。嫁禮節目。與先王朝前例。或有異同處。此則不可無參酌質正矣。上曰。然則復與堂上。入侍稟定。可也。夔進伏。上曰。職姓名。對曰。兵曹正郞李夔矣。上曰。職掌。對曰。二軍色及都案廳矣。上曰。一軍色不足之由。其已査得否。對曰。未及詳知。而大體軍需庫所送四十同。每患不足。蓋兩次軍服債。已過四十同。而又有軍器修補等節。故自致不足之患矣。上曰。當初設施。豈有不相當之理乎。對曰。分營以後。只有軍需一庫。故似至如此矣。上曰。分營後則連年貸用乎。對曰。然矣。上曰。軍弊。何以爲之。對曰。抄出祭享軍價。則恒式及別例。一年通計爲二千二百兩。而未及爛商。姑未歸一矣。上曰。近年以來。排設軍價。其果抄出。而前後所下爲幾何。對曰。排設軍及差備所屬軍價。計其數年之摠。則戊戌年爲四千八百兩。己亥年爲四千四百兩。庚子年爲四千二百兩矣。上曰。名色幾何。對曰。排設軍。則司鑰房書房色。典設司三名色矣。差備軍。則水剌架子。別水剌架子。晝物架子。燈燭房弓房水賜間雨傘粉板軍八名色矣。上曰。內試射。亦有所入軍乎。對曰。有之矣。上曰。乙未丁酉。已有飭敎。則其果循例上下乎。對曰。小臣愚迷。不知有下敎。只從庚寅別單上下矣。命書傳敎曰。今聞二軍色郞廳所奏。本色軍弊中。如水剌間軍及內試射軍。或有乙未下令。或有丁酉筵敎。近復廢却。此亦國無法之一端。掖庭如此。外司何論。此等處。猶不遵用法式。先欲釐正於一軍色。莫重之軍需。可謂本末倒置。郞官旣承筵敎。乙未以後兩名色原定式外。濫報之數。査出言送該房。上曰。武藝別監。試才前則兩等。而今爲四等。木布比前加入矣。禁御兩營。各以四五同分力則好矣。對曰。四等已爲恒式。本色經費。實無因此不足之慮。而如得分力則幸矣。上曰。兵曹與戶曹有異。若不濫下。則當有畜積。今年無別下之事。餘儲果能有裕乎。對曰。今年果無別下之事。故封不動比前少加矣。命退。碩模進伏。上曰。職姓名。對曰。刑曹佐郞李碩模矣。上曰。職掌。對曰。詳二房矣。上曰。有所懷乎。對曰。無可奏矣。在學曰。刑曹佐郞李碩模。奏對有所做錯。事體不可無警。推考。何如。上曰。依爲之。出擧條德淵進伏。上曰。職姓名。對曰。工曹正郞趙德淵矣。上曰。職掌。對曰。攻冶司矣。上曰。所懷陳之。對曰。無可陳之事矣。命退。命書榻敎曰。禮曹謄錄堂郞來待。仍命退。承史以次退出。
정조 5년
辛丑十月十一日巳時。上御觀物軒。右承旨右副承旨黃海監司一二直提學。同爲入侍時。右承旨徐有防。右副承旨徐鼎修。黃海監司李敬養。一直提學沈念祖。二直提學鄭志儉。記事官趙興鎭金鳳顯。別兼春秋鄭東浚。以次進伏。上命志儉。讀洪履健講義。志儉讀奏。上曰。非但經義辨析。頗有條理。抑亦文法波瀾實多可觀。誠可嘉也。念祖等曰。誠如聖敎矣。上曰。行之未及一年。已有漸進之效。如是不已。則來頭之收效將多矣。念祖等曰。此莫非聖上作成陶鑄之化。臣等實不勝欽仰矣。命讀鄭東浚講義。志儉讀奏。上曰。鄭東浚之今番講義。儘有條理。比前頗勝矣。鼎修曰。誠然矣。上曰。檢校待敎。旣入本閣。閣中事務。相議釐正。可也。敎曰。抄啓文臣洪履健。來待事。分付兵曹。可也。東浚曰。本閣書吏。其數太少。凡諸閣事。萬無擧行之道。不可不變通。若加出二窠。則可免苟艱之患矣。上曰。書吏數少。果如其言。實多苟艱之時。加出二窠。可也。東浚曰。料布等事。當與直提學相議爲之。而至於書吏八人。所受柴炭貢價。有難更爲釐正。均布加出二窠。則只給料布。而元額書吏八人中。如有窠。次次陞付。俾受貢價。則似好矣。上曰。此果好矣。東浚曰。本閣所用筆墨。甚爲苟艱。筆則當自本閣。磨鍊束用。而至於眞墨。則依關西毛冠例。分春秋兩等。每等十同式。卜定海營。以爲繼用之地。何如。上曰。此誠好矣。依此爲之。可也。命退。諸臣以次退出。
정조 5년
辛丑十月十一日申時。上御誠正閣。禮曹謄錄堂郞。入侍時。禮曹參議柳義養。佐郞李家煥。右副承旨徐鼎修。假注書趙衍德。編修官張顯慶。記事官金鳳顯。以次進伏訖。上曰。禮堂有何稟定之事乎。義養曰。續五禮。與原五禮。欲爲合部。則文體不同。有難擅裁。故玆敢仰稟矣。上曰。宜從原五禮儀刪定。而爾其詳言便否。義養曰。原五禮中。殿號。皆以勤政殿思政殿載錄。而今則改以仁政殿載錄似宜。此外亦多有改舊名從新名之處。竝依此例爲之似好。且續五禮。每儀下有何年何月行此禮之文。與原五禮凡例不同。此則。何以爲之乎。上曰。從原五禮儀爲之。好矣。義養曰。續五禮。旣從儀註謄錄。故先大王潛邸爵號及孝純王妃賢嬪爵號。亦皆載錄。與原五禮凡例有異。何以爲之乎。上曰。以側禮爲之。可也。義養曰。續五禮。有各殿進宴儀註。卽從當時已行謄錄載錄者。而厥後亦屢行進宴。味數每有不同。或三器五器矣。有難相準載錄。何以爲之乎。上曰。非但器數之不同。亦有雅樂之不同。此後則從其進爵之次。以陳雅樂。可也。義養曰。聖敎誠然矣。上曰。大經則果有九爵。而至於進爵壽爵。各有等次矣。義養曰。五禮儀中。望闕拜表等禮。皆以縟儀磨鍊。而近日所呈儀註。則頗多簡節。若相準載錄。則輕重頓見。此亦恐有皇壇凡事。勿出朝報之意。何以爲之乎。上曰。此則以權停懸註。至於陳賀權停時。亦以此擧行。可也。義養曰。五禮儀。自望闕迎詔勅。正至賀外。絶無用大仗者。而近或有混用者。何以爲之乎。上曰。此則古今有異。或以別單書入。亦以草記爲之。可也。義養曰。常參時原五禮。則列軍士如式。而近來儀註。無列軍士之文。何以爲之乎。上曰。近來朝參衛士之盡着甲衣者。此亦古例矣。義養曰。五禮儀。常參時。只禁軍陞階衣甲矣。上曰。戊戌年。成出班圖以置矣。家煥曰。續冊無此載錄矣。上曰。修正將至何境耶。義養曰。今至半工矣。上曰。從速爲之。可也。義養曰。日昨以春坊志事。有所下詢。而年前臣待罪春坊時。伏奉春坊志撰輯之敎。臣其時遍考春坊日記抄出後。日記則卽納春坊。而更考他公私書籍。構成若干卷冊。更欲廣求他書之際。臣適遠出而歸。李義駿以時任春坊。來索臣所構草本。謂有下令。使渠構成畢工。故臣果以本草數卷傳給矣。其後事。臣實未知。而與彼聲息不相及。故今亦無還推之道矣。上曰。尙今未推。亦不成說。自公家。必須推來。送于玉堂。可也。命書傳敎曰。觀此京畿監司狀啓。水原院儒之發通疏救之擧。與湖儒無異云云。此則從當覈處。而今於幾月之後。始乃枚報者。論以事理。其可成說乎。藉曰不知。不知亦罪也。水原府使趙鼎鎭。爲先罷黜。仍令該府。拿問處之。按道之臣。難免溺職之責。京畿監司李亨逵越俸一等。命退。諸臣以次退出。
정조 5년
行都承旨嚴璹藥院直。行左承旨金尙集坐直。右承旨徐有防坐。左副承旨李在學坐直。右副承旨徐鼎修坐。同副承旨鄭志儉坐。注書趙興鎭病李祖承病。假注書趙衍德藥院直。事變假注書李萬榮仕。
정조 5년
備邊司薦望。以閔鍾顯爲水原府使。
정조 5년
傳于徐有防曰。水原府使。當日辭朝。
정조 5년
備忘記。事端層激之後。不鞫不竄。殊無意義。宋煥億。絶島定配。
정조 5년
徐有防。以御營廳言啓曰。本營哨官李麟臣李光遇。受由下鄕。過限不來。事關紀律。汰去之意。敢啓。傳曰。知道。
정조 5년
金尙集。以義禁府言啓曰。水原前府使趙鼎鎭。令該府。拿問處之事。傳旨啓下矣。趙鼎鎭。時在任所云。依例發遣府書吏。交代後。拿來。何如。傳曰。待待命拿囚。
정조 5년
又以義禁府言啓曰。宋煥億。絶島定配事。承傳啓下矣。罪人煥億。全羅道濟州牧大靜縣。絶島定配。而以承傳內辭意。具罪目。依例發遣府書吏。押送配所。何如。傳曰。無特敎。則元無本牧定配所之規。設欲爲之。何不微稟。有關後弊。卿則推考。本牧近作逋盜之藪。觀於今番御使狀問。而益可知之。以楸子島。更定配所。可也。
정조 5년
行左承旨金尙集。左副承旨李在學啓曰。卽伏見備忘記下者。有宋煥億絶島定配之命。噫。煥億之前後負犯。固是覆載之難容。而況四字註釋之凶言。旣發於湖囚之招。則論以獄體。不可不設鞫得情。而今此定配之命。遽下於獄事未究竟之前。臣等憂憤所激。不得奉行。玆敢略貢愚見。伏乞特寢成命。亟允三司之請焉。答曰。此時設鞫。不但行不得之事。四字註釋。又非委官之所可問者。況宋德相發配之後。獨於煥億。豈可不姑施島配。觀勢拿鞫也。備忘斯速頒布。
정조 5년
刑曹啓目粘。端川府殺獄罪人金龍孫高之方段。已經睿覽。傳敎至命更査。姑待査啓稟處。金浦郡殺獄罪人李同伊段。依前同推。期於得情。仁川府殺獄罪人成三特段。另飭同推。期於得情。坡州牧殺獄罪人金鎭夏段。道臣自當案訊取服是白乎矣。至於福德段。依律嚴勘。好老味段。刻期跟捕。一體勘處之意。分付。何如。判付啓。竝只依回啓施行爲有矣。坡州牧殺獄罪人金鎭夏獄事段。逃躱是在。好老味。果已捕捉是隱喩。嚴飭該道。鎭夏卿卽。各別牢囚。在逃罪人。亦令斯速捉囚。待用刑取服爲良如敎。
정조 5년
又啓目粘。端川府殺獄罪人李君彬。文川郡殺獄罪人徐鳳恒段。依前同推。期於取服。何如。判付啓。竝只依回啓施行爲有矣。端川府殺獄罪人李君彬段。前前伯題語。與前伯跋辭意見。不無參差。其在重獄體之道。有難輕易決折。更爲往復重臣。指一停當後。論理稟處爲良如敎。
정조 5년
應敎朴天行。校理鄭淵淳。副校理徐有成李宗燮。修撰權以綱。副修撰洪文泳箚曰。伏以臣等昨伏見傳敎下者。水原院儒事。又發矣。道伯狀本。雖未得見。其爲德相疏求之計。與湖獄一串貫來則明矣。其腸肚相連。聲氣互應。前唱後喁。接跡而起。此莫非窩窟自在。隄防不嚴。謂國家可抗。謂凶逆可伸。有若效義立節者然。人心之陷溺。義理之晦塞。一至此哉。噫嘻。德相之逆。亘萬古所無之逆耳。逆焉而不以逆治之。彼德相者。偃然自處以無所坐之人。縱其子若姪群不逞之徒。東邊慫慂一人來。西邊誑誘一人出。煽動畿湖。湊成一片。若此不已。則又安知何樣駴機。又發於何處。將使一國之人。不淪胥於無父無君之域哉。思之及此。不覺眦裂而胆掉。況彼煥億之前後負犯情節。尤極巧惡。而偃息尙此自如。以死中求生之計。將何所不至也哉。今此發通諸凶之窮覈勘斷。決不當一日少緩。伏乞亟降明命。毋使王章有稽。至於德相煥億。尤不可一刻淹延。竝令王府。具格拿來嚴覈得情。快正王法。使愚夫愚婦。曉然知逆順之分。永絶禍本焉。臣等以懲討事。纔已陳箚。而及聞此事。實有一急一日之覺。玆敢不憚煩複。又此齊籲。伏乞竝賜諒察焉。取進止。答曰。省箚具悉。當量處矣。
정조 5년
大司憲李𡊠。大司諫洪檢。掌令李運彬宋銓。持平嚴思憲。獻納朴聖泰。正言金光岳等箚曰。伏以臣等。於日前賓對。略陳所懷。退以未畢之說。聯名陳箚矣。及承批旨。以量處爲敎。臣等。多日顒俟。尙無處分。方此悶鬱之際。一種不逞之徒。又出於畿甸矣。噫嘻。德相煥億之貫盈罪惡。固不可一刻容息於覆載之間。祗緣聖度寬假。王章未施。遂使出沒近畿。締結凶徒。譸張陰計。煽動人心。今以湖獄諸招觀之。註釋凶言。勸成疏擧。其所窮凶情節。明白綻露。蓋其當初負犯。固當嚴鞫置辟之不暇。而況今一節層加。有倍前日。其窮覈之道。決不可一時稽忽。大僚三司。相繼力請。而尙靳允兪。臣等竊不勝訝惑憂歎之至。噫。誅草而必除根。遏流而必塞源。治逆之道。豈有異於此乎。顧此畿甸變怪。今雖發覺。此乃兩賊所居之地。其醞釀排布。爲其窩窟。尤無可疑。惟彼湖獄諸囚。幾至究竟。至如元惡。不惟不嚴訊正法。或止於遠竄。或使之偃處。尙何以懲亂賊而正人心乎。臣等謂德相煥億。竝爲拿來。以待用刑。設鞫得情。夬正王法。至於畿邑凶徒。亦卽嚴覈。亟施當律焉。取進止。答曰。省箚具悉。當量處矣。
정조 5년
辛丑十月十二日辰時。上御春塘臺。內試藝入侍時。右承旨徐有防。左副承旨李在學。右副承旨徐鼎修。同副承旨鄭志儉。假注書趙衍德。記事官金鳳顯。別兼春秋林錫喆。以次侍立訖。上乘輿。詣一試所。下敎曰。將臣入侍。賤臣承命出。與訓鍊大將具善復。摠戎使李枉國。御營大將李昌運。偕入進伏。上曰。禁將何不入來乎。善復曰。方有拘忌。未能入來。來待闕外矣。命善復監試藝。仍詣二試所。命柱國監試藝。仍詣三試所。命昌運監試藝。還御暎花堂。命試藝。試畢。上曰。坐直外。他承旨直爲出去。可也。命退。諸臣以次退出。
정조 5년
辛丑十月十二日未時。上御誠正閣。同副承旨與前二直提學入侍時。前二直提學徐浩修。同副承旨鄭志儉。假注書趙衍德。記事官金鳳顯。別兼春秋林錫喆。以次進伏訖。上曰。奉審儀註。善爲修整矣。浩修曰。寶鑑進書時。內閣。自是主人。以本閣儀註。擧行。似好矣。上曰。依此爲之。浩修曰。進書門路。以靑陽門磨鍊。而當進呈於宜春門外矣。上曰。唯。浩修曰。進書時。二品以上。當爲進參。而至於百官。則似不必入參矣。上曰。事當然矣。上曰。先王朝慶運宮賡韻時。卿以輔德。同爲進參。當知其時事矣。今於寶鑑中。添入御製。可也。浩修曰。此等御製應爲入錄矣。命退。諸臣以次退出。
정조 5년
行都承旨嚴璹藥院直。行左承旨金尙集坐。右承旨徐有防坐直。左副承旨李在學坐直。右副承旨徐鼎修式暇。同副承旨鄭志儉坐。注書趙興鎭仕直李祖承病。假注書趙衍德藥院直。事變假注書李萬榮仕。
정조 5년
以今月十六日。儒生殿講。取稟。傳于徐有防曰。爲之。
정조 5년
以今十八日。專經武臣殿講。取稟。傳于李在學曰。爲之。
정조 5년
以兵曹參知趙時偉。肅拜單子。傳于李在學曰。近來百隷怠慢。元無情勢之人。除拜則率皆過限不出肅。此亦關係紀綱。今此騎堂。亦是其中一人。兵曹參知趙時偉。罷職。此後政院察飭。如是申飭之後。又復如前。不飭之政院。難免其責。爲先知悉。
정조 5년
以兵曹巡將抄啓啓目。傳于李在學曰。此後原任閣臣。勿差巡將。閣臣則仕進本閣。無時原任之別故也。以此分付該曹。此啓目。使之更爲修正啓下。
정조 5년
傳于徐有防曰。明日當由月覲門展拜。該房知悉。
정조 5년
傳于徐有防曰。明日出宮門路。以協陽門爲之。
정조 5년
傳于金尙集曰。再明日次對。明日食後來會。
정조 5년
徐有防。以承文院官員。以都提調意啓曰。使行文書査對時。本院提調。當爲進參。而卽今見帶中。無故者甚少。無以推移備員。行吏曹判書李衍祥。行副司直鄭尙淳趙㻐鄭好仁兪彦鎬。兵曹判書李性源。行副司直徐有隣。兵曹參判鄭昌聖仁陵君李在協。禮曹參判徐有寧。行副司直吳載純蔡弘履。竝還差。漢城府判尹李命植。行司諫院大司諫洪檢。行副司直金文淳。亦爲差下。使之察任。何如。傳曰。允。
정조 5년
李在學。以兵曹言啓曰。卽接五衛將廳牒報。則五衛將吳儁。呈辭在外。過限未上來云。依法典改差。何如。傳曰。允。
정조 5년
又以司僕寺官員。以一二提調意啓曰。濟州前判官黃鱗采。遞任進上馬三匹。大靜前縣監羅潤祿。遞任進上馬二匹。合五匹。今纔上來。禾毛色。別單書入。依例內厩立養之意。敢啓。傳曰。知道。
정조 5년
又以御營廳言啓曰。今十月十四日。景慕宮展拜時。依兵曹節目。集春營入直軍二十名。領軍把摠南正周。哨官韓義協率領。月覲門左邊設布帳外排立。東營入直軍三十名。把摠李彬。哨官崔鳳興率領。宮大門外把守。而竝待標信出用。解嚴後。還入直間。集春營哨官南述老。東營哨官金啓漢。代直之意。敢啓。傳曰。知道。
정조 5년
金尙集。以義禁府言啓曰。宋煥億絶島定配事。承傳啓下矣。罪人煥億。全羅道靈巖郡楸子島。絶島定配。而以承傳內辭意。具罪目。依例發遣府書吏。押送配所。何如。傳曰。允。
정조 5년
又以左右捕盜廳言啓曰。濟州罪人李天柱及干連罪人朴潤德金光澤。奴申好等。今日捉來嚴囚之意。敢啓。傳曰。知道。
정조 5년
刑曹啓目粘。河陽縣殺獄罪人尹奉儀等。回啓判付啓。竝只依回啓施行爲有矣。永川郡殺獄罪人孔今得段。法則難赦。情或可恕。卿等起疑。儘有意見。而較看同郡殺獄罪人金哲夢獄事。反有輕重之別。今得段。不醉而打醉漢。尙付生議是去等。至於哲夢段。與朴東柱起詰者。明知出於無心兺不喩。彼醉此醉。頭擡膝壓。兩漢手勢。難分主客。特以東柱則死。哲夢則不死之故。哲夢。仍作正犯是如乎。況旀屍帳傷處。太不分明。非皮脫則血癊也。元無要害堅硬之處。此又今得文案所無之事也。是置屈法於今得。擬律於哲夢。得無斑駁之嫌乎。今得哲夢乙良。竝減死定配爲旀。長鬐縣殺獄罪人朴之白段。當初造謀。則同船諸人。無不參涉。畢竟成獄。則天守之白。互爲元犯。而若論其證參。則以天守爲元犯時。衆招。皆歸於天守。以之白爲元犯時。衆招。又歸於之白。將何所的從乎。推官道臣。輒以渭尙之捽曳砒礵之請買。爲其斷案。而雜沓中錯看。本非異事。爲他人貿給。亦無足怪。以此明驗。未知其恰當。六年滯囚。已受百餘次之刑。參酌減律。實合猶輕之典。減死定配爲旀。大丘府僞造印信罪人南慶老崔尙崙等段。主張摸刻之罪。一則尙崙。二則尙崙。今以手刻與否。經定首從。不無率爾之歎。細看獄案。兼閱諸招。尙崙之爲此獄正犯。不難知也。況旀篆畫刻出之際。尙崙之隨手指揮。不待慶老發明之言。而同謀人之招。亦以爲然是隱。則以此以彼。尙崙。決難輕易酌決是遣。且今京外牟利之徒。奸弊日滋。如尙崙其生出獄門。無以懲他勵後。尙崙段。令道臣。待用刑更加各別嚴刑得情。以爲如律勘斷之地爲旀。慶老段。粗有刻才之致。及效匠手之事。付之隨從。不至失刑是乙喩。遠外獄情。有難料度。亦令道臣。出意見論理狀聞後。稟處爲良如敎。